LIITE

”OSA III.14

LISÄTIETOLOMAKE – KALASTUS- JA VESIVILJELYALAN TUKI

Tätä lisätietolomaketta on käytettävä kaikista kalastus- ja vesiviljelyalan valtiontukien tarkastelemista koskevien suuntaviivojen, jäljempänä ’suuntaviivat’, soveltamisalaan kuuluvista tukijärjestelmistä tai yksittäisistä tuista ilmoittamiseen.

JÄRJESTELMÄN tai TUEN TAVOITTEET (rasti asiaankuuluvaan ruutuun):

Tämä jakso vastaa suuntaviivojen 4 kohdan alakohtien järjestystä: ’Tuki, jota voidaan pitää yhteismarkkinoille soveltuvana’.

 Suuntaviivojen 4.1 kohta: Ryhmäpoikkeusasetuksen soveltamisalaan kuuluvien toimenpideluokkien tuki

Tämäntyyppistä tukea koskevia yleisiä huomautuksia

Voimassa on kaksi ryhmäpoikkeusasetusta: komission asetus (EY) N:o 736/2008 (1), jota sovelletaan kalastus- ja vesiviljelyalaan, sekä komission asetus (EY) N:o 800/2008 (2), joka on kaikkiin aloihin sovellettava yleinen ryhmäpoikkeusasetus.

Sen vuoksi tällaista tukea ei periaatteessa tarvitsisi ilmoittaa.

Asetuksen (EY) N:o 736/2008 johdanto-osan 6 kappaleen ja asetuksen (EY) N:o 800/2008 johdanto-osan 7 kappaleen mukaisesti kyseisillä asetuksilla ei kuitenkaan pitäisi rajoittaa jäsenvaltioiden mahdollisuutta ilmoittaa valtiontukea, jonka tavoitteet vastaavat kyseisissä asetuksissa tarkoitettuja tavoitteita.

Lisäksi seuraaviin tukityyppeihin ei voida soveltaa asetuksissa (EY) N:o 736/2008 ja (EY) N:o 800/2008 säädettyä vapautusta: tietyt enimmäismäärät ylittävä, asetuksen (EY) N:o 736/2008 1 artiklan 3 kohdassa tai asetuksen (EY) N:o 800/2008 6 artiklassa tarkoitettu tuki, tai erityisluonteinen tuki, erityisesti muille kuin pk-yrityksille myönnettävä tuki, tuki vaikeuksissa oleville yrityksille, muu kuin läpinäkyvä tuki, tuki yritykselle, jolle on annettu sellaiseen komission aikaisempaan päätökseen perustuva maksamaton perintämääräys, jossa tuki on julistettu yhteismarkkinoille soveltumattomaksi.

Ilmoitetun tuen ominaisuudet

 asetuksen (EY) N:o 736/2008 soveltamisalaan kuuluvan tuen kaltainen tuki  asetuksen (EY) N:o 800/2008 soveltamisalaan kuuluvan tuen kaltainen tuki  tietyn enimmäismäärän ylittävä tuki  muille kuin pk-yrityksille myönnettävä tuki  muu kuin läpinäkyvä tuki  tuki yritykselle, jota koskee maksamaton perintämääräys  muut ominaisuudet: määriteltävä

Soveltuvuus yhteismarkkinoille

Jäsenvaltiota kehotetaan toimittamaan yksityiskohtaiset ja asianmukaiset perustelut, miksi tuen voidaan katsoa olevan yhteismarkkinoille soveltuvaa.

 Suuntaviivojen 4.2 kohta: Tiettyjen horisontaalisten suuntaviivojen soveltamisalaan kuuluva tuki

Jäsenvaltiota kehotetaan toimittamaan viittaus asiaa koskeviin suuntaviivoihin, joiden katsotaan koskevan asianomaista tukitoimenpidettä, sekä yksityiskohtaiset ja asianmukaiset perustelut, miksi tuen voidaan katsoa olevan kyseisten suuntaviivojen mukaista.

Jäsenvaltiota kehotetaan täyttämään myös muut asiaankuuluvat tämän asetuksen liitteenä olevat lisätietolomakkeet.

— koulutustuki – osassa III.2 oleva lomake,

— työllisyystuki – osassa III.3 oleva lomake,

— tutkimus- ja kehittämistuki – osassa III.6.A tai III.6.B oleva lomake tapauksen mukaan,

— tuki vaikeuksissa olevien yritysten pelastamiseksi tai rakenneuudistamiseksi – osassa III.7 tai III.8 oleva lomake tapauksen mukaan,

— ympäristötuki – osassa III.10 oleva lomake.

 Suuntaviivojen 4.3 kohta: Tuki investointeihin kalastusaluksilla

Jäsenvaltiota kehotetaan toimittamaan tiedot, jotka osoittavat tuen olevan Euroopan kalatalousrahastosta 27 päivänä heinäkuuta 2006 annetun neuvoston asetuksen (EY) N:o 1198/2006 (3) 25 artiklan 2 ja 6 kohdassa vahvistettujen edellytysten mukaista.

Jäsenvaltiota kehotetaan toimittamaan myös perustelut, miksi kyseinen tuki ei ole osa kyseisestä rahastosta osarahoitettavaa toimintaohjelmaa.

 Suuntaviivojen 4.4 kohta: Luonnonmullistusten, poikkeuksellisten tapahtumien tai tiettyjen epäsuotuisten sääolojen aiheuttaman vahingon korvaamiseksi myönnettävä tuki

Jäsenvaltiota kehotetaan toimittamaan seuraavat tiedot, jotka osoittavat, että tuki on sääntöjen mukaista:

— yksityiskohtaiset tiedot siitä, onko kyseessä luonnononnettomuus tai poikkeuksellinen tapahtuma, tekniset ja/tai tieteelliset kertomukset mukaan luettuina,

— todisteet tapahtuman ja vahinkojen syy-yhteydestä,

— vahinkojen laskentamenetelmä,

— muut perustelut.

 Suuntaviivojen 4.5 kohta: Yhteisön vesialueiden ulkopuolella toimivien yhteisön kalastusalusten verohelpotukset ja työvoimakustannukset

Jäsenvaltiota kehotetaan toimittamaan tiedot, jotka osoittavat, että tuki on suuntaviivojen 4.5 kohdan edellytysten mukaista.

Kyseisiin tietoihin on sisällyttävä erityisesti tiedot, jotka osoittavat, että aluksia, joita järjestelmä koskee, uhkaa poistaminen kalastusalusrekisteristä.

 Suuntaviivojen 4.6 kohta: Veroluonteisilla maksuilla rahoitettava tuki

Jäsenvaltiota kehotetaan

— ilmoittamaan, miten veroluonteisilla maksuilla saadut varat käytetään, ja

— osoittamaan, miten ja millä perustein varojen käyttö on valtiontukisääntöjen mukaista.

Lisäksi on osoitettava, miten järjestelmä hyödyttää sekä kotimaisia että tuontituotteita.

 Suuntaviivojen 4.7 kohta: Tuki syrjäisimpien alueiden kalastustuotteiden kaupan pitämiseen

Jäsenvaltiota kehotetaan toimittamaan tiedot, jotka osoittavat, että tuki on tämän kohdan edellytysten ja syrjäisimpien alueiden Azorien, Madeiran, Kanariansaarten sekä Ranskan Guyanan ja Réunionin tiettyjen kalastustuotteiden kaupan pitämisessä aiheutuvien lisäkustannusten korvausjärjestelmän käyttöön ottamisesta 21 päivänä toukokuuta 2007 annetun neuvoston asetuksen (EY) N:o 791/2007 (4) asiaa koskevien edellytysten mukaista.

 Suuntaviivojen 4.8 kohta: Syrjäisimpien alueiden kalastuslaivaston tuki

Jäsenvaltiota kehotetaan toimittamaan tiedot, jotka osoittavat, että tuki on tämän kohdan ja yhteisön syrjäisimmille alueille rekisteröityjen kalastuslaivastojen hallinnoinnista 30 päivänä maaliskuuta 2004 annetun neuvoston asetuksen (EY) N:o 639/2004 (5) ja kalatalousalan rakenteellisia toimia koskevista yksityiskohtaisista säännöistä ja edellytyksistä 17 päivänä joulukuuta 1999 annetun neuvoston asetuksen (EY) N:o 2792/1999 (6) edellytysten mukaista.

 Suuntaviivojen 4.9 kohta: Tuki muihin toimenpiteisiin

Jäsenvaltiota kehotetaan kuvailemaan erittäin tarkasti tukityyppi ja tuen tavoitteet

Lisäksi jäsenvaltiota kehotetaan toimittamaan yksityiskohtaiset ja asianmukaiset perustelut sen osalta, että tuki on suuntaviivojen 3 kohdan edellytysten mukaista, sekä osoittamaan, miten kyseinen tuki edistää yhteisen kalastuspolitiikan tavoitteita.

YLEISET PERIAATTEET

Jäsenvaltiota kehotetaan ilmoittamaan, että tukea ei myönnetä toimiin, joiden täytäntöönpanon tuensaaja on jo aloittanut, eikä toimiin, jotka tuensaaja aloittaisi jo pelkästään markkinaolosuhteiden perusteella.

Jäsenvaltiota kehotetaan ilmoittamaan, ettei tukea myönnetä tilanteessa, jossa ei noudateta yhteisön oikeutta ja erityisesti yhteisen kalastuspolitiikan sääntöjä.

Tätä varten jäsenvaltiota kehotetaan ilmoittamaan, että tukitoimenpiteissä määrätään erikseen, että tuensaajien on tukikauden ajan noudatettava yhteisen kalastuspolitiikan sääntöjä ja että tuki on maksettava takaisin suhteessa rikkomuksen vakavuuteen, jos tukikauden aikana havaitaan, ettei tuensaaja noudata näitä sääntöjä.

Jäsenvaltiota kehotetaan ilmoittamaan, että tuen kesto rajoitetaan enintään 10 vuoteen, tai muussa tapauksessa jäsenvaltio sitoutuu ilmoittamaan tuen uudelleen vähintään kaksi kuukautta ennen kuin tuki on ollut voimassa 10 vuotta.

MUUT VAATIMUKSET

Jäsenvaltiota kehotetaan toimittamaan luettelo kaikista ilmoituksen mukana toimitetuista perusteena olevista asiakirjoista sekä yhteenveto kyseisistä asiakirjoista (esim. tuensaaja-alueita koskevat sosioekonomiset tiedot, tieteelliset ja taloudelliset perustelut).

Jäsenvaltiota kehotetaan ilmoittamaan, että kyseinen tuki ei kumuloidu toisen tuen kanssa samojen tukikelpoisten kustannusten tai saman korvauksen osalta.

Jos tällainen kumuloituminen on olemassa, jäsenvaltiota kehotetaan ilmoittamaan tiedot tuesta (tukijärjestelmä tai yksittäinen tuki), jonka kanssa kumuloituminen tapahtuu, ja osoittamaan, että myönnetty tuki on kokonaisuudessaan asiaa koskevien sääntöjen mukaista. Tätä varten jäsenvaltioiden on otettava huomioon kaikenlainen valtiontuki, myös vähämerkityksinen tuki.